

**Odgovori Združenja bank na novinarska vprašanja glede odpiranja računa ruskemu državljanu**

Na uredništvo smo prejeli sporočilo, ki govori o tem, da naj mladoletnik ukrajinsko-ruskega porekla z ruskimi dokumenti, ne bi mogel odpreti računa v eni večjih slovenskih bank zaradi državljanstva. Študira v Sloveniji in želi opravljati dela preko študentskega servisa, kar mu onemogočeno, ker sredstev nima kam prejemati.

Zanima me torej, ali je to verjetno? Koliko lastne presoje ima posamezna banka pri odpiranju računa ali zavrnitvi tega? Ali ste seznanjeni, da bi katera izmed bank ruskim državljanom zavrnila sodelovanje? Če je temu tako, kaj lahko posameznik v tem primeru stori za normalno življenje in poslovanje?

**Odgovor ZBS:**

Takoj uvodoma moramo pojasniti, da je Združenje bank Slovenije – GIZ, Ljubljana gospodarsko interesno združenje, ki deluje za interese svojih članic. Združenje ne more vplivati na poslovno politiko članic, prav tako nima nikakršnih pristojnost ali pooblastil v zvezi s poslovanjem svojih članic v praksi in njihovim izvajanjem predpisov. Glede na navedeno Združenje ne more presojati posamičnih konkretnih primerov.

Razlogi za ne-odprtje plačilnega računa so na strani bank lahko zelo različni in jih ne moremo komentirati. Treba je namreč vedeti, da so banke v skladu z različnimi predpisi dolžne razumno obvladovati tveganja, ki so jim izpostavljene glede poslovanja strank, in da je lahko v določenih primerih za ustrezno obvladovanje tveganj potrebna tudi odločitev, da se ne vzpostavi poslovnega odnosa z neko stranko. Več lahko preberete na spletni strani Banke Slovenije <https://www.bsi.si/placila-in-infrastruktura/vprasanja-in-odgovori>.

Potrošnik ima pravico do osnovnega plačilnega računa, če so izpolnjeni pogoji iz 180. – 183. člena Zakona o plačilnih storitvah, storitvah izdajanja elektronskega denarja in plačilnih sistemih (ZPlaSSIED). Več o specifiki poslovanja z ruskimi državljani si lahko preberete na spletni strani Banke Slovenije <https://www.bsi.si/financna-stabilnost/nadzor-bancnega-sistema/financni-omejevalni-ukrepi/pogosta-vprasanja-in-odgovori>.

Združenje bank Slovenije  
Ljubljana, 5. april 2022